এরকম অনেক সময়েই হয়েছে, আপনি নিজের নামে ট্রেনের টিকিট কেটেছেন, কিন্তু ট্রেনের যাত্রার দিন আপনি যেতে পারবেন না বা আপনার যাওয়ার দরকার নেই। হয়ত পরিবারের অন্য কারও ওই ট্রেন ধরা দরকার।
ভারতীয় রেলে একটি সুবিধা রয়েছে। কোনও যাত্রীর কনফার্মড টিকিট অন্য কারও নামে বদলে দেওয়ার সুযোগ পাবেন আপনি। বিভিন্ন গুরুত্বপূর্ণ স্টেশনের চিফ রিজার্ভেশন সুপারভাইজার কনফার্মড টিকিটে এই নাম বদল করে দিতে পারেন। 
কিন্তু এটি করতে হবে যাত্রা শুরুর অন্তত ২৪ ঘণ্টা আগে। আর সেই নামের বদল একটি টিকিটে একবারই করা যাবে।
কিন্তু কাদের জন্য এই নিয়ম লাগু? 
• সেই সমস্ত সরকারি কর্মীদের জন্য যাঁরা অফিসের কাজে ট্রেনে যাত্রা করছেন। তাঁদের ট্রেনের যাত্রার শুরুর ২৪ ঘণ্টা আগে লিখিতভাবে আবেদন করতে হবে।
• কোনও যাত্রী তাঁর পরিবারের বাবা, মা, ভাই, বোন, ছেলে, মেয়ে, স্ত্রী বা স্বামীর নামে টিকিট বদল করতে পারবেন।
• কোনও ছাত্র বা ছাত্রী তাদের স্কুল-কলেজ বা বিশ্ববিদ্যালয়ের অন্য কোনও ছাত্র বা ছাত্রীর নামে টিকিটটি বদলে দিতে পারবেন।

ভারতীয় রেলের বিজ্ঞপ্তি
আরও পড়ুন:—
এবার লাইন ছাড়াই ছুটবে ট্রেন, অবাক আবিষ্কারে চমকে গেল বিশ্ব
টিকিট কেটে ট্রেনে চড়ুন, দাম মেটান পরে। ভারতীয় রেলে নতুন পরিষেবা
 
• বিয়ে উপলক্ষে বরযাত্রী বা কন্যাযাত্রীরাও এই সুবিধা নিতে পারবেন। যদি একদল যাত্রী বিয়ে উপলক্ষে একসঙ্গে ট্রেনে যাত্রা করেন, সে ক্ষেত্রে সেই দলের প্রধান হিসেবে কোনও এক যাত্রী এক জনের নাম কেটে অন্য জনের নামে টিকিট বদলের আবেদন করতে পারবেন।
• এনসিসি ক্যাডেটরাও এই সুবিধার সুযোগ নিতে পারবেন। এক সঙ্গে ক্যাডেটরা যাত্রা করলে, দলের প্রধান বা কোনও এনসিসি অফিসার একজনের নাম বদলে অন্য জনের নামে টিকিটটি করে দেওয়ার আবেদন করতে পারেন।
তবে একসঙ্গে যাত্রার ক্ষেত্রে সেই দলের ১০ শতাংশ যাত্রীর নাম এই ভাবে বদল করা যাবে। তার বেশি নয়।